དྲུག་པ་འཕྲིན་ལས་ལ།སྟོན་པ་གཤེན་རབ་མི་བོ་སྐྱེ་བ་བཞེས་ཚུལ་བསྟན་པ་ནས་དགུང་ལོ་སོ་གཅིག་གི་བར་དེར་རྒྱལ་པོའམ་ཁྱིམ་གཞི་འཛིན་པའི་ཚུལ་བསྟན།ཞང་ཞུང་རྒྱལ་པོའི་རྣམ་པར་མཛད་དེ་གནའ་རབས་ཞང་ཞུང་རྒྱལ་ཁབ་ཆེ་ཆུང་ཐམས་ཅད༼ཕྱིས་སུ་རྒྱལ་ཁབ་བཅོ་བརྒྱད་དུ་གྲགས༽དབང་དུ་བསྒྱུར།ཁོས་གཙོ་བོ་ལས་རྒྱུ་འབྲས་ཀྱི་བོན་ལ་བརྟེན་ནས་རྒྱལ་སྲིད་བསྐྱངས་པར་མཛད།རིག་པའི་གནས་ལྔ༼བཟོ།སྒྲ།གསོ་བ།ཚད་མ།ནང་དོན་རིག་པ།༽དང་ཐེག་པ་རིམ་དགུ་བཅས་སྲོལ་གཏོད་ནས་སངས་རྒྱས་གཡུང་དྲུང་བོན་གྱི་བསྟན་པ་སྤེལ།སྟོན་པ་གཤེན་རབ་མི་བོས་རྒྱུན་དུ་གསུང་དོན་ནི།དགེ་བའི་འབྲས་བུ་བདེ་བ།སྡིག་པའི་འབྲས་བུ་སྡུག་བསྔལ།སྟོན་པ་གཤེན་རབ་མི་བོས་རྒྱལ་སྲིད་བསྐྱངས་པ་དེ་ཉམ་ཆུང་མགོ་གནོན་མ་ཡིན་ལ།མཉམ་འབྲེལ་མཐུན་སྒྲིལ་གྱི་སྒོ་ནས་འཛམ་གླིང་ཞི་བདེ་བསྒྲུབ་པའི་བསམ་བློ་སོགས་འགྲོ་བ་སྤྱི་ལ་ཕན་པའི་བཀའ་སྒོ་བསྟན།གཞན་སྟོན་པ་གཤེན་རབ་མི་བོས་ཁྱིམ་པ་ཕོ་མོ་ལ་རྒྱུན་དུ་བསླབ་བྱ་བཏང་ཚུལ་ནི།འཇིག་རྟེན་གྱི་ཆོས་སྒྲུབ་པ་ལ་མི་སེམས་བཟང་དང་ལས་དཀར་པོ་དགེ་བའི་ལས་ལ་འབད་དགོས་ཚུལ་དང་།དགེ་སྒྲུབ་སྡིག་སྤོང་གི་བསླབ་བྱ་སོགས་ཀྱི་བཀའ་སློབ་མཛད།སྟོན་པ་གཤེན་རབ་མི་བོ་དགུང་ལོ་སོ་གཅིག་ནས་བཟུང་སྟེ།རབ་བྱུང་གི་རྣམ་པར་བཟུང་སྟེ་ཁྱིམ་སྤང་རབ་ཏུ་བྱུང་།ཉིད་ཀྱི་དབུ་སྐྲ་ཉིད་ཀྱིས་བསིལ་ནས་འདུལ་ཁྲིམས་ཀྱི་སྡོམ་པ་བསྲུང་།བྱ་སྤྲེའུ་མི་གསུམ་གྱི་དཀའ་ཐུབ་ལོ་དགུ་མཛད།གཞན་བོན་སྒོ་བཞི་མཛོད་ལྔ་དང་།ཕྱི་འདུལ་བ་མདོ།ནང་གསང་བ་སྔགས།གསང་བ་རྫོགས་པ་ཆེན་པོའི་བོན་བཅས་རིམ་བཞིན་བསྟན།དེ་དག་ནི་ཐར་པ་དོན་གཉེར་གྱི་དད་ལྡན་སེམས་ཅན་རྣམས་དང་རབ་བྱུང་དགེ་སེམས་ཅན་བཅས་འགྲོ་བ་སེམས་ཅན་ཁོ་ནའི་ཆེད་དུ་གསུངས་པའོ།།ཁོང་གི་གཙོ་བོ་མཛད་ཕྲིན་ནི།གཡུང་དྲུང་བོན་ལ་བརྟེན་ནས་མཁའ་ཁྱབ་འགྲོ་དྲུག་སེམས་ཅན་ཐམས་ཅད་བདེ་བའི་ལམ་དུ་འདྲེན་པ་མཛད་པའོ།།